Almannaverkið roknar í hvørjum einstøkum føri fíggjarliga tørvin út. Hevur tú lítið ella einki til avlops, tá inntøkur og útreiðslur verða samanbornar, kann fullur ella partvísur stuðul veitast. Meginreglan er, at stuðul bert kann veitast, um tú ikki hevur ogn at nýta til endamálið. Í ávísum førum kann verða sæð burtur frá eini minni ogn. Treytir Treytin er eisini, at talan skal vera um eina rímiliga grundaða stakútreiðslu, sum kann hótta fíggjarstøðu tína. Dømi um rímiligar stakútreiðslur: húsarhaldstól, sum er gingið fyri brillur, sum eru bráðneyðugar barnaútgerð og annað líknandi Fyritreyt fyri at fáa stakútreiðslur goldnar er harumframt, at hesin stuðul er mettur at vera neyðugur, fyri at umsøkjarin og familjan skulu klára seg sjálv í framtíðini. Meginreglan er harnæst, at tú skalt søkja um stuðul, áðrenn tú setir teg fyri útreiðsluna. Orsøkin er, at við umsóknini frá tær, fer málið í gongd, og grundarlag verður fingið til at meta um tørvin á stuðli, og um treytirnar eru loknar. Svartíð Almannaverkið hevur sum mál at svara umsókn um stakútreiðslur innan 1 mánað. Aftrat kemur tíðin, tað tekur at fáa fíggjarligar upplýsingar og aðrar upplýsingar.